Сёння Нацыянальны парк “Прыпяцкі” — адна з самых папулярных турыстычных славутасцяў Беларусі. На вялікіх плошчах “беларускай Амазоніі” ў першародным выглядзе захаваліся прыродныя сістэмы з надзвычай багатым раслінным і жывёльным светам — вялікія балоты, шырокія поймы, дубровы, шырокаліставыя лясы. Дарэчы, Прыпяцкае Палессе заслужана называюць “лёгкімі Еўропы”. Бо тут знаходзіцца буйнейшы лесабалотны комплекс кантынента. А менавіта балоты лепш за ўсё ўзбагачаюць паветра кіслародам. Поймавыя дубровы Прыпяцкага Палесся па структуры і фларыстычным складзе ўнікальныя для ўсёй Усходне-Еўрапейскай раўніны.